Lēmuma par bankrotu un maksātnespējas deklarācijas būtiskās informācijas atklāšana attiecībā uz likvidējamās akciju sabiedrības Sberbank CZ aktīviem saskaņā ar Eiropas Parlamenta un Padomes Direktīvas 2001/24/EK par kredītiestāžu reorganizāciju un likvidāciju 13. pantu

Uzaicinājums iesniegt prasījumu – Termiņš, kas jāievēro

Uzaicinājums apstrīdēt prasījumu – Termiņš, kas jāievēro

(2022/C 417/10)

Parādnieka identifikācija: Sberbank CZ, A.S., likvidācijas procesā, saskaņā ar Čehijas tiesībām dibināta un pastāvoša akciju sabiedrība, kuras juridiskā adrese ir U Trezorky 921/2, Jinonice, 158 00 Prague 5, ID Nr.: 25083325, reģistrēts Prāgas rajona tiesas uzturētajā komercreģistrā, B sadaļa, 4353. ieraksts.

Maksātnespējas tiesas identifikācija: Prāgas rajona tiesa, kuras juridiskā adrese ir Slezská 9, 120 00 Prague 2, Čehijas Republika.

Maksātnespējas procesa administratora identifikācija: Jiřina Lužová, juriste, kuras juridiskā adrese ir Dušní 866/22, 110 00 Prague 1, Čehijas Republika, ID Nr.: 44686650, e-pasts: ak@akluzova.cz, tālruņa numurs +420 222327902.

Prāgas rajona tiesa 2022. gada 26. augustā pieņēma lēmumu Nr. MSPH 95 INS 12575/2022 - A-72, kurā saskaņā ar Čehijas tiesību aktiem (Likums Nr. 182/2006 par bankrotu un ar to saistītajām procedūrām (“Maksātnespējas likums”) ar grozījumiem):

a) pasludināja par bankrotējušu parādnieku Sberbank CZ, A.S., kas ir likvidācijas procesā esoša saskaņā ar Čehijas tiesībām dibināta un pastāvoša akciju sabiedrība ar juridisko adresi U Trezorky 921/2, Jinonice, 158 00 Prague 5, ID Nr.: 25083325, reģistrēts Prāgas rajona tiesas uzturētajā komercreģistrā, B sadaļa, 4353. ieraksts (“parādnieks”); un

b) paziņoja par maksātnespēju attiecībā uz parādnieka aktīviem (“lēmums”).

Turklāt ar lēmumu Jiřina Lužová, juriste, kuras juridiskā adrese ir Dušní 866/22, 110 00 Prague 1, Čehijas Republika, ID Nr.: 44686650, tika iecelta par parādnieka maksātnespējas procesa administratori.

Kreditoru prasījumus, kas uzrādīti parādnieka pārskatos, uzskata par iesniegtiem. Kreditori tiks individuāli informēti par šo faktu 60 dienu laikā pēc maksātnespējas pasludināšanas. Termiņš tam ir 2022. gada 25. oktobris.

Kreditors, kas nepiekrīt sava prasījuma summai vai būtībai, kā izklāstīts iepriekšējā punktā minētajā paziņojumā, četru mēnešu laikā no dienas, kad paziņots par maksātnespēju, var iesniegt rakstisku iebildumu maksātnespējas procesa administratorei; ja tas netiek darīts, tiek uzskatīts, ka kreditors piekrīt paziņojuma saturam. Termiņš tam ir 2022. gada 26. decembris. Kreditors, kura juridiskā adrese, birojs, domicils vai pastāvīgā dzīvesvieta ir kādā no dalībvalstīm vai Eiropas Ekonomikas zonas valstīm, var iesniegt iebildumu šīs valsts oficiālajā valodā. Iebilduma virsrakstam ir jābūt Podání námitky proti výši pohledávky [“Iebildums pret prasījuma summu”] čehu valodā. Ja maksātnespējas procesa administratorei ir skaidrs iebilduma saturs, viņa to ņem vērā, pat ja tam nav virsraksta. Maksātnespējas procesa administratorei nav pienākuma ņemt vērā turpmākus iebildumus, ja vien nav skaidrs, ka tie tikuši savlaicīgi iesniegti iestādei, kas ir atbildīga par to nodošanu tālāk. Maksātnespējas procesa administratore var pieprasīt kreditoram iesniegt iebilduma tulkojumu čehu valodā.

Trīs mēnešu laikā pēc šā lēmuma kopsavilkuma publicēšanas Eiropas Savienības Oficiālajā Vēstnesī kreditors var iesniegt iebildumus par to, ka nav saņēmis paziņojumu no likvidatora saskaņā ar Maksātnespējas likuma 373. panta 2. punktu. Iebildumā norāda prasījuma summu pret parādnieku maksātnespējas pasludināšanas dienā attiecībā uz parādnieka aktīviem. Iebildumam pievieno oficiāli apliecinātas kopijas no visiem dokumentiem, kas apstiprina prasījuma iespējamo summu, rašanās datumu un būtību, un jo īpaši to, vai prasījums ir pret maksātnespējīgā parādnieka mantu (Maksātnespējas likuma 168. pants), ir līdzvērtīgs maksātnespējīgā parādnieka mantai (Maksātnespējas likuma 169. pants), ir prasījums ar tiesībām uz prasījuma apmierināšanu no nodrošinājuma, ir citādi nodrošināts prasījums, vai ir pakārtots prasījums (Maksātnespējas likuma 172. panta 2. punkts), un tajā norāda jebkādas paturētās īpašumtiesības. Kreditors, kura juridiskā adrese, birojs, domicils vai pastāvīgā dzīvesvieta ir kādā no dalībvalstīm vai Eiropas Ekonomikas zonas valstīm, var iesniegt iebildumu šīs valsts oficiālajā valodā. Iebilduma virsrakstam ir jābūt Přihláška pohledávky [“Prasījuma pieteikums”] čehu valodā. Ja maksātnespējas procesa administratorei ir skaidrs iebilduma saturs, viņa to ņem vērā, pat ja tam nav virsraksta. Maksātnespējas procesa administratorei nav pienākuma ņemt vērā turpmākus iebildumus, ja vien nav skaidrs, ka tie tikuši savlaicīgi iesniegti iestādei, kas ir atbildīga par to nodošanu tālāk. Maksātnespējas procesa administratore var pieprasīt kreditoram iesniegt iebilduma tulkojumu čehu valodā.

Jiřina Lužová, juriste, likvidācijas procesā esošās Sberbank CZ maksātnespējas procesa administratore